নাগিনের ওঝা কে?
রবিবার ম্যাচের শুরু থেকে শেষ পর্যন্তই টালমাটাল অবস্থা ছিল। শিরোপা কার হবে সেটা অনুমান করা বেশ কঠিনই ছিল। কখনও মনে হচ্ছিল ভারতই জিতবে, আবার কিছুক্ষণ পরেই মনে হচ্ছিল বাংলাদেশ। তবে হিটার ধাওয়ানের বিদায়ের পর শিরোপা অনেকটা টাইগারদের দখলেই ছিল। তবে রোহিত আবার মোড় ঘুরিয়ে দেয়। কিন্তু রোহিত আউট হতেই পরিস্থিতি কঠিন হয়ে যায়। প্রেমাদাসায় ত্রিদেশীয় সিরিজ ফাইনালের ফয়সালা হল যে ভাবে, সারা ম্যাচেই যে রকম অনিশ্চয়তা কাটিয়ে ভারত চ্যাম্পিয়ন হল, তা সত্যিই অবিশ্বাস্য। আর তাতেই নাগিনের ওঝা হলেন দীনেশ কার্তিক। নাগিনের বিষ নামালেন তিনি। যদিও এর সূচনায় ছিলেন অপু এবং ব্যাপ্তিতে ছিলেন মুশফিক। তবে সবশেষে ওঝা হয়ে সব ধ্বংস করেদিলেন কার্তিক।
সোশ্যাল মিডিয়া এবং খবরের কাগজে যা নিয়ে খুব হইচই হচ্ছিল, তা হল বাংলাদেশের ক্রিকেটারদের নাগিন নাচ। রবিবার কার্তিকের দাপটে বাংলাদেশি ক্রিকেটারদের সেই নাচ নাচা হল না। তবে নাগিন নৃত্য হল গ্যালারিতে। টিভি-তে দেখলাম, ভারতের জয়ের পরে শ্রীলঙ্কার দর্শকরা সেই নাচ নাচছে। আসলে ওরা বাংলাদেশের কাছে হারটা ভুলতে পারেনি। ইন্টারনেটে দেখি, সুনীল গাওস্করও কমেন্ট্রি বক্সে এই নাচ নাচছে। সৌম্য সরকারের শেষ বলটায় যে ভাবে ছয় মারল কার্তিক, তা অবিশ্বাস্য। সৌম্য বলটা ইয়র্কার করতে চেয়েছিল। অফস্টাম্পের অনেক বাইরে, প্রায় পাঁচ নম্বর স্টাম্পের ওপর রেখেছিল বলটা। তার ওই বলে বড় জোর বাউন্ডারি মারা যায়। ছয় হাঁকানো প্রায় অসম্ভব। কিন্তু সেই অসাধ্য সাধন করল কার্তিক। ধোনির অনুপস্থিতিতে যে ভাবে ফিনিশারের ভূমিকা পালন করলেন তিনি।
১২ বলে ৩৪ রান লাগবে। অনেকটাই আশাবাদি ছিল সাকিব। এই বুঝি চ্যম্পিয়নের স্বীকৃতি পাচ্ছি। মুস্তাফিজের আঠারোতম ওভারটিতে ১ রানে ১ উইকেট পড়ে যাওয়ার পর চওড়া হাসি দিয়েছিলে কাটার মাস্টার। কিন্তু তা কেড়ে নিল রুবেল! রুবেল যে এভাবে ২২ রান দিতে পারবেন- সেই ভয় শত্রুপক্ষেরও বোধহয় ছিল না। এতদিনের অভিজ্ঞ বোলার, কত কত টেনশনের ম্যাচ জিতিয়েছেন তিনি। এই ম্যাচে আগের ৩ ওভারেও ১৩ রান দিয়ে ২ উইকেট নিয়ে বাংলাদেশের জয়ের আশা বাঁচিয়ে রেখেছিলেন যিনি, সেই রুবেল হতাশ করেছে কোটি প্রাণকে।
১৯তম ওভারে বোলিংয়ে আসেন রুবেল। কিন্তু তার এই ওভারে দিনেশ কার্তিক নেন ২২ রান। শেষ ওভারে ১২ রান আটকাতে পারেননি পার্ট-টাইম বোলার সৌম্য সরকার। ভারতের কাছে ৪ উইকেটের হারে শিরোপা স্বপ্ন ভাঙে বাংলাদেশের। শেষ দুটো ম্যাচে শ্রীলঙ্কাকে অবিশ্বাস্য ভাবে হারানোর পরে টাইগাররা রবিবার প্রেমদাসা স্টেডিয়ামে ভারতের সামনেও যে অনিশ্চয়তার দেওয়াল খাড়া করে দিয়েছিল, তার প্রশংসা করতেই হবে। মুস্তাফিজুরের ওই ওভারটার পর তো মনে হচ্ছিল ম্যাচটা হয়তো বাংলাদেশই জিতে যাবে। কার্তিক এসেই ছবিটা পুরো উল্টে দেয়। যুজবেন্দ্র চহালের দুর্দান্ত বোলিং শুরু থেকেই বাংলাদেশকে পিছিয়ে দেওয়ার পরে সেই জায়গা থেকে সাব্বির রহমান আবার বাংলাদেশকে টেনে তোলে। ওর ৫০ বলে ৭৭ রানই টাইগারদের ১৬৬ দিকে নিয়ে আসে।